പേട്ടതുള്ളല് : 5 പേര് വീതമുള്ള സംഘത്തിന് അനുമതി എരുമേലി : ശബരിമല തീര്ത്ഥാടനത്തിന് മുന്നോടിയായി എരുമേലി ദേവസ്വം ഹാളില് സെബാസ്റ്റ്യന് കുളത്തുങ്കല് എം.എല്.എയുടെ അദ്ധ്യക്ഷതയില് അവലോകനയോഗം ചേര്ന്നു. പേട്ടതുള്ളലിന് അഞ്ചുപേര് വീതമുള്ള സംഘത്തിന് അനുമതി നല്കാന് യോഗം തീരുമാനിച്ചു. മുഴുവന് വകുപ്പുകളിലും ഒരുക്കങ്ങള് 16 നകം പൂര്ത്തിയാക്കണമെന്ന് എം.എല്.എ നിര്ദ്ദേശിച്ചു. കാനനപാത തുറക്കണമെന്നും പേട്ടതുള്ളല് സംഘത്തിന്റെ അംഗബലം വര്ദ്ധിപ്പിക്കണമെന്നും വിവിധ സംഘടനാ ഭാരവാഹികള് ആവശ്യപ്പെട്ടു. ഭക്തര്ക്ക് കൊവിഡ് പ്രതിരോധം ഉറപ്പാക്കുന്നതിനുള്ള പൊലീസിന്റെ പ്രവര്ത്തനങ്ങള്ക്ക് ആരോഗ്യവകുപ്പില് നിന്ന് കൂടുതല് സേവനം ലഭ്യമാക്കണമെന്ന് കാഞ്ഞിരപ്പള്ളി ഡി.വൈ.എസ്.പി ആവശ്യപ്പെട്ടു. കടകളില് മുഴുവന് ജീവനക്കാരും വാക്സിനേഷന് സ്വീകരിച്ചതാണെന്ന് തെളിയിക്കുന്ന രേഖ കൈവശം സൂക്ഷിക്കണം. ഒരു ദിവസം കാല്ലക്ഷം ഭക്തര്ക്കാണ് നിലവില് ശബരിമല ദര്ശനത്തിന് അനുമതിയുള്ളതെന്നും സര്ക്കാര് തീരുമാനത്തിന് വിധേയമായി ഇതില് ഇനി മാറ്റങ്ങള് വരാമെന്നും സബ് കളക്ടര് രാജീവ് കുമാര് ചൗധരി പറഞ്ഞു. യോഗ തീരുമാനങ്ങള് ഇങ്ങനെ കാനനപാതയും കുളിക്കടവുകളും അടച്ചിടും റോഡുകളില് വെള്ളക്കെട്ടില്ലെന്ന് ഉറപ്പാക്കണം തീര്ത്ഥാടന പാതകള് സുരക്ഷിതമായിരിക്കണം ഷവര് ബാത്തുകളില് സ്നാനം നടത്താം സീസണ് ആരംഭിച്ചാല് റോഡ് വെട്ടിപ്പൊളിക്കാരുത് ശബരിമല സീസണ് ആരംഭിച്ച ശേഷം റോഡുകള് വെട്ടിപ്പൊളിക്കുന്ന പണികള് നടത്താന് അനുമതി നല്കില്ല. നിലവില് കുടിവെള്ള വിതരണ കുഴലുകള് റോഡുകള് വെട്ടിപ്പൊളിച്ച് സ്ഥാപിച്ചുകൊണ്ടിരിക്കുന്ന ജല അതോറിറ്റിയിലെ പണികള് ഉടനെ പൂര്ത്തിയാക്കണമെന്ന് യോഗത്തില് നിര്ദ്ദേശമുയര്ന്നു. പെട്രോള് ഡീസല്, പാചക വാതക ഇന്ധന വില ഉയര്ന്നതിനാല് ടാക്സി, ഭക്ഷണ നിരക്കുകളില് വര്ദ്ധനവ് വേണമെന്ന് ആവശ്യം ഉയര്ന്നു. ആര്.ടി.പി.സി.ആര് ടെസ്റ്റ്, വാക്സിനേഷന് ഉള്പ്പെടെ കൊവിഡ് പ്രതിരോധ പ്രവര്ത്തനങ്ങള്ക്ക് വിപുലമായ ക്രമീകരണങ്ങള് ഏര്പ്പെടുത്തുമെന്ന് ജില്ലാ മെഡിക്കല് ഓഫീസര് അറിയിച്ചു.